Tá níos mó i gceist le NextGenerationEU ná díreach plean téarnaimh – is deis aon uaire atá ann a bheith níos láidre tar éis na paindéime, ár ngeilleagair agus ár sochaithe a athrú ó bhonn agus Eoraip a mhúnlú a théann chun tairbhe do chách.
Níl aon ní de dhíth orainn i gcomhair na hoibre sin. Tá an fhís againn, tá an plean againn agus chomhaontaíomar infheistíocht €806.9 billiún* a dhéanamh i dteannta a chéile.
Faigh amach conas atá Eoraip níos sláintiúla, níos glaise agus níos digití á cothú ag an Aontas, agus conas is féidir leatsa a bheith páirteach san athrú. De réir mar a chuirfear maoiniú NextGenerationEU ar fáil agus de réir mar a chuirfear tús leis na tionscadail, beidh tú in ann teacht ar thuilleadh eolais anseo faoi na tionscnaimh i do cheantar féin.
Idir an dá linn, caith súil ar an Scórchlár Téarnaimh agus Athléimneachta agus féach leat an méid atá le teacht agus an chaoi a bhfuil fís an Aontais á fíorú ag do thírse.
Fíoraímis í, le chéile.
*Tá an figiúr sin i bpraghsanna reatha. €750 billiún atá ann i bpraghsanna 2018.
Bíodh sé glas
© EU
Tá an Eoraip ar an mbóthar ceart le bheith ar an gcéad mhór-roinn aeráidneodrach faoi 2050 – ní ghinfimid níos mó gás ceaptha teasa ná mar is féidir lenár n-éiceachórais a ionsú go nádúrtha. Le NextGenerationEU déanfaimid infheistíocht i dteicneolaíochtaí atá neamhdhíobhálach don chomhshaol, cuirfimid feithiclí agus iompar poiblí níos glaise ar fáil agus déanfaimid ár bhfoirgnimh agus spásanna poiblí níos tíosaí ar fhuinneamh.
Ach ní mór dúinn an timpeallacht nádúrtha a chosaint freisin. Déanfaimid an méid seo a leanas:
caighdeán an uisce inár n-aibhneacha agus inár bhfarraigí a fheabhsú, dramhaíl agus bruscar plaisteach a laghdú, na billiúin crann a chur agus na beacha a thabhairt ar ais
spásanna glasa a chruthú inár gcathracha agus úsáid an fhuinnimh in-athnuaite a mhéadú
an fheirmeoireacht a dhéanamh níos neamhdhíobhálaí don chomhshaol ionas gur folláine a bheidh ár gcuid bia.
Beidh an tAontas Eorpach ina cheannródaí maidir le gníomhú ar son na haeráide ach is féidir le gach duine a chion féin a dhéanamh: tríd an gcóras iompair phoiblí a úsáid nó rothaíocht a dhéanamh, trí níos mó glasraí agus níos lú feola a ithe, trí earraí athláimhe a cheannach agus trí nithe a athchúrsáil agus a athúsáid.
Sin agat NextGenerationEU. Déanaimis glas í!
Bíodh sé digiteach
© EU
Beidh an teicneolaíocht i gcroílár na todhchaí. Táimid ag féachaint chuige gur ‘Deich mBliana Digiteacha na hEorpa’ a bheidh sa chéad deich mbliana eile amach romhainn. Le NextGenerationEU:
beidh tú in ann nascadh gach aon áit le 5G agus leathanbhanda sárthapa ar fud an Aontais
gheobhaidh tú aitheantas digiteach (eID) a fhágfaidh go mbeidh sé níos éasca duit rochtain a fháil ar sheirbhísí poiblí ar líne agus go mbeidh níos mó smachta agat ar do shonraí pearsanta
beidh ár gcathracha níos cliste agus níos éifeachtaí
beidh an tsiopadóireacht ar líne níos sábháilte
cabhróidh an intleacht shaorga linn an t-athrú aeráide a chomhrac agus feabhas a chur ar an gcúram sláinte, ar an iompar agus ar an oideachas.
Tá cúrsaí oiliúna ar líne á maoiniú ag an Aontas ionas gur féidir le gach duine, idir óg agus aosta, a scileanna digiteacha a fheabhsú. Táimid ag cabhrú le gnólachtaí beaga agus meánmhéide dul ar líne. Agus táimid ag cinntiú go mbeidh rochtain níos fearr ag daoine ar an ríomhoideachas.
An bhfuil spéis agat ann? Glac páirt i seisiún oiliúna, aimsigh printíseacht i dteicneolaíochtaí digiteacha agus faigh amach conas a bheith sábháilte ar líne.
Le NextGenerationEU táimid réidh chun an Eoraip a dhéanamh digiteach, an mbeidh tú linn?
Bíodh sé sláintiúil
© EU
Tá paindéim an choróinvíris tar éis dul i bhfeidhm orainn ar fad ar bhealach amháin nó ar bhealach eile – go fisiciúil, go sóisialta agus ó thaobh na hintinne de. Is mian linn anois Aontas níos sábháilte agus níos folláine a thógáil ionas go mbeimid níos ullmhaithe d’aon ghéarchéim eile a bheidh ann amach anseo.
Le NextGenerationEU:
oibreoimid le gach tír den Aontas chun cosaint a thabhairt ar bhagairtí sláinte
déanfaimid níos mó infheistíochta sa taighde agus sa nuálaíocht chun vacsaíní agus cóireálacha a fhorbairt, ní hamháin le haghaidh galair nua ar nós an choróinvíris ach le haghaidh na hailse freisin
déanfaimid ár gcórais sláinte a nuachóiriú ionas go mbeidh rochtain níos fearr ag ospidéil i ngach tír den Aontas ar theicneolaíocht nua agus ar sholáthairtí leighis
cuirfimid maoiniú ar fáil chun oiliúint a chur ar ghairmithe leighis agus cúraim sláinte na hEorpa.
Le chéile is féidir linn an Eoraip a dhéanamh níos folláine. Ní le bearta móra amháin a dhéanfar sin áfach. Is mór an cuidiú é aiste mhaith bia agus aclaíocht rialta lenár bhfolláine coirp agus intinne a fheabhsú.
Le NextGenerationEU táimid réidh chun an Eoraip a dhéanamh folláin, an mbeidh tú linn?
Bíodh sé láidir
© EU
Tá tionchar na paindéime le brath i saol gach duine againn. Bhuail tinneas go leor againn, fuair daoine bás agus cailleadh poist nó ioncam. Anois is mian linn Eoraip níos láidre agus níos athléimní a thógáil.
Le NextGenerationEU:
táimid ag spreagadh daoine óga le staidéar a dhéanamh ar an eolaíocht agus ar an teicneolaíocht, rud a thabharfaidh deis dóibh poist ghlasa dhigiteacha a fháil amach anseo
táimid ag tacú leis an mbreisoideachas agus printíseachtaí
táimid ag cur iasachtaí agus deontais ar fáil d’fhiontraithe óga.
Ach tá an tAontas Eorpach ag cabhrú le go leor earnálacha teacht chucu féin chomh maith. Táimid ag cur go mór leis an tacaíocht atá ann ar fud an Aontais don turasóireacht, don chultúr agus do na healaíona ionas go mbeidh siad níos digití agus níos inbhuanaithe.
Faigh amach conas is féidir le tacaíocht ón Aontas cabhrú leat leanúint le do chuid oideachais nó an post is ansa leat a aimsiú. Féach na deiseanna atá againn faoi Erasmus+ agus faoi Ráthaíocht an Aontais don Aos Óg. Faigh amach cén tacaíocht atá ar fáil chun do ghnólacht a dhéanamh níos glaise agus níos digití.
Le NextGenerationEU táimid réidh chun an Eoraip a dhéanamh láidir, an mbeidh tú linn?
Bíodh sé cothrom
© EU
Is mian linn Eoraip a thógáil a fhóireann do gach duine, i gceithre hairde na mór-roinne. Táimid ag iarraidh go mbeadh comhionannas deiseanna ag gach Eorpach, is cuma cé hiad féin agus cén áit a bhfuil cónaí orthu. Agus is mian linn ceiliúradh a dhéanamh ar an éagsúlacht de gach aon sórt.
Le NextGenerationEU:
troidimid i gcoinne an chiníochais agus na seineafóibe
cuirimid chun cinn an comhionannas inscne agus cumhachtú na mban
cosnaímid cearta an phobail LADTIA+ agus déanaimid an t-idirdhealú a chomhrac
tá dlí an Aontais á neartú againn le go gclúdóidh sé gach cineál fuathchainte agus fuathchoire.
Is ionann comhionannas freisin agus deiseanna eacnamaíocha agus sóisialta do chách. Le NextGenerationEU táimid ag cur leis na deiseanna fostaíochta atá ann do dhaoine faoi mhíchumas agus dóibh siúd atá ina gcónaí i gceantair thuaithe agus iargúlta nó i gceantair faoi mhíbhuntáiste. Táimid ag cabhrú le níos mó daoine tithíocht shásúil a fháil. Agus táimid ag infheistiú in oideachas ionchuimsitheach do pháistí, beag beann ar chúlra nó cúinsí, nó ar na riachtanais speisialta atá acu.
Is féidir le gach duine a chion féin a dhéanamh – trí chomhionannas deiseanna a chur chun cinn agus dúshlán an idirdhealaithe agus na fuathchainte a thabhairt, ar líne agus as líne.